**Lapkričio mėnesį sostinėje vėl parduota daugiau nei pusė tūkstančio naujų butų**

**Lapkričio mėnesį pirminėje Vilniaus nekilnojamojo turto (NT) rinkoje buvo parduota 588 butų. Daugiau nei 500 per mėnesį parduodamų butų lygis išsilaiko jau trečią mėnesį iš eilės. „Realco“ ekspertas sako, kad kitais metais šis skaičius gali dar labiau išaugti.**

„Viena pagrindinių šio potencialaus išaugimo priežasčių – iš antrosios pensijų sistemos pakopos išimtų ir į rinką ateisiančių pinigų kiekis. Nors tikslių sumų iš anksto, žinoma, niekas negali pasakyti, nenustebčiau, jei į NT rinką būtų nukreipta bent pusė milijardo eurų. Tokią prielaidą leidžia daryti ne tik faktas, kad daugumai lietuvių itin svarbu turėti nuosavą būstą, bet ir tai, kad NT mūsų šalyje yra populiariausias ir lengviausiai suprantamas investicinis instrumentas“, – prognozuoja bendrovės „Realco“ pardavimų direktorius Marijonas Chmieliauskas.

**Būstų sandėlis lapkritį susitraukė**

Jis pabrėžia, kad daug kas priklausys ir nuo NT plėtotojų vystomų projektų ir parduodamų butų skaičiaus bei sklandaus ir greitesnio statybų leidimų išdavimo proceso, kuris dabar neretai stringa.

„Kaip ir visa ekonomika, NT rinka paklūsta paklausos-pasiūlos principui. Jei plėtotojai nesuspėtų su staiga išaugusia paklausa, būstų kainos ūgteltų tikrai pastebimai“, – sako M. Chmieliauskas.

Lapkričio mėnesį sostinės būstų sandėlyje esančių butų skaičius pirmą kartą šiais metais nukrito žemiau 5000 ribos ir siekė 4805 butus. Lapkritį sostinės rinkai buvo pasiūlyti 374 nauji butai trijuose projektuose ar jų etapuose.

Didžiausias būstų, iš kurių galėjo rinktis potencialus pirkėjas, skaičius praėjusį mėnesį buvo fiksuotas ankstyvos statybos stadijoje: 2713. Jau pastatyti ar netoli statybų pabaigos lapkritį Vilniuje buvo 1945 butai, dar 106 butai buvo projektuojami ar turintys statybos leidimus, bet dar nepradėti statyti.

„Be to, šiuo metu Vilniuje yra 3917 butų, kurie dar neparduodami, bet jiems jau yra gautas statybų leidimas. Logiška manyti, kad bent kažkokia jų dalis jau artimiausiais mėnesiais papildys pirminę sostinės NT rinką“, – pastebi M. Chmieliauskas.

**Populiariausi lapkritį – Verkiai**

Pagal būsto pirkėjų dėmesį lapkričio mėnesį populiarumu ryškiai išsiskyrė Verkiai – čia buvo parduoti 76 butai. Antroje vietoje buvo Justiniškės, kuriose parduotas 61 būstas. Trečią ir ketvirtą vietas užėmė Pašilaičiai (52) ir Naujamiestis (50), o penktoje buvo Naujininkai, kuriuose parduoti 49 butai.

Daugiausiai lapkričio mėnesį buvo nupirkta ekonominės klasės butų: 329. Dar 217 žmonių įsigijo vidutinės klasės būstą, o 42 – prestižinės klasės.

„Absoliučiais skaičiais prestižinės klasės butų pardavimų – šiek tiek daugiau nei po 40 kas mėnesį – galbūt ir nėra daug. Tačiau akivaizdu, kad ir šis pirkėjas po vasaros taip pat sugrįžo į rinką“, – pasakoja „Realco“ ekspertas, pridurdamas, kad padidėjusį susidomėjimą jaučia ir iš savo vystomo projekto „Algirdo 3“ klientų.

Vidutinė siūlomo įsigyti prestižinės klasės būsto kaina Vilniuje lapkričio mėnesį siekė 5514 eurus už kvadratinį metrą. Bendra vidutinė visų pirminėje rinkoje esančių butų kvadratinio metro kaina lapkritį Vilniuje buvo 3733 eurai už kv. m.

*„Realco“ – viena didžiausių nekilnojamojo turto plėtros bendrovių Lietuvoje. Daugiau nei 19 metų rinkoje veikianti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

[kristina.svitoje@realco.lt](mailto:kristina.svitoje@realco.lt)